Mihai Stoica a anunțat că FCSB a început negocierile cu agentul lui Risto Radunovic pentru prelungirea contractului. FANATIK a dezvăluit în exclusivitate că fundașul muntenegrean este la un pas să accepte oferta de prelungire cu un salariu de 15.000 de euro lunar.
FCSB a câștigat titlul în România după o pauză de 9 ani, însă Gigi Becali și-a îndreptat deja atenția către preliminariile UEFA Champions League. Pe lângă transferurile spectaculoase anunțate, patronul roș-albaștrilor dorește să rezolve situațiile contractuale a anumitor fotbaliști aflați deja în lotul campioanei.
Risto Radunovic intră în vară în ultimele 6 luni de contract cu FCSB. Agentul fundașului muntenegrean în vârstă de 31 de ani a început negocierile cu FCSB pentru prelungirea contractului. Mihai Stoica a făcut anunțul în direct.
„Au început negocierile cu agentul lui. Acum suntem la distanţă destul de mare, sper să ne apropiem, dar să fie din ambele direcţii. Nu sunt nici optimist, nici pesimist.
Ştiu că e jucătorul nostru până în decembrie, iar în vară nu va pleca, asta garantez, chiar dacă nu semnează prelungirea. Despre planul B nu pot discuta”, a declarat Mihai Stoica, la TV Orange Sport.
FCSB va avea o misiune infernală de a se califica în grupele UEFA Champions League, marele vis al patronului Gigi Becali. Latifundiarul din Pipera a anunțat transferuri spectaculoase pentru a-și îndeplini mărețul obiectiv.
Mihai Stoica a refuzat să vorbească despre transferurile puse la cale de Gigi Becali. „Nu pot vorbi despre transferuri. Gigi e o carte deschisă. Vorbiţi cu el, eu nu am ce vorbi.
Pot vorbi despre un transfer doar în momentul în care se concretizează şi nu pot să spun nici jucătorii pe care i-am propus să vină”, a mai spus Mihai Stoica. FCSB are parte de un traseu infernal în drumul spre grupele Champions League.
Campioana României le-ar putea întâlni pe parcurs pe Galatasaray, Șahtior Donețk sau AEK Atena. Ultima oară, FCSB a atins grupele UEFA Champions League în 2013, după ce a învins-o în play-off pe Legia Varșovia.